Alexander episcopus.... dilectis filiis magistro et universis prioribus ac vices eorum gerentibus .... salutem etc... Licet ad hoc fratrum vestri ordinis pia desudet intentio, ut ab eis in hiis que faciunt prudenter et provide procedant, per hoc et sue religioni proficere et Dei cupientes Ecclesiam honorare, tamen aliquando ex conditionis humane fragilitate contingit, quod quidam ex ipsis excedunt in casibus in quibus excommunicationis sententiam et notam irregularitatis incurrunt. Quare a [Fol. 4] nobis supplicatione humili postulastis, ut, cum viri contemplationi dediti sint in religionis favorem a discursibus cohibendi ac propter viarum pericula eisdem fratribus ad nostram et dyocesanorum presentiam impediatur accessus providere super hoc de benignitate solita curaremus. Nos itaque pie volentes, quod vestra devotio in hiis, que digne possumus, sedem apostolicam reperisse se gaudeat gratiosam, ut singuli vestrum in provinciis, conventibus, et locis sibi commissis, predictis se fratribus constitutis ibidem et aliis fratribus ejusdem ordini interdum ad eos declinantibus undecumque absolutione ac dispensatione indigentibus, sive priusquam ordinem intraverint, sive postea in casibus excesserint memoratis, impertiri valeant absolutionis beneficium, et dispensare cum eis, vobis auctoritate presentium concedimus facultatem, nisi adeo gravis fuerit excessus et enormis, quod merito sint ad sedem apostolicam destinandi. Nulli ergo etc.... nostre concessionis. Datum Laterani, IIII idus aprilis. – anno septimo.